अन्नपूर्ण आधार शिविरमा पर्यटकको चहलपहलमा वृद्धि
यस वर्षको हिमाल आरोहण याम सुरु भएसँगै म्याग्दीको अन्नपूर्ण गाउँपालिका ४ नारच्याङमा अवस्थित अन्नपूर्ण प्रथम हिमालको आधार शिविरमा आरोही र पर्यटकको चहलपहल बढ्न थालेको छ ।
ठाकुरप्रसाद आचार्य म्याग्दी, बैशाख ६ गते । यस वर्षको हिमाल आरोहण याम सुरु भएसँगै म्याग्दीको अन्नपूर्ण गाउँपालिका ४ नारच्याङमा अवस्थित अन्नपूर्ण प्रथम हिमालको आधार शिविरमा आरोही र पर्यटकको चहलपहल बढ्न थालेको छ । पर्यटक सिजन सुरु भएसँगै अन्नपूर्ण आधार शिविर जाने पदयात्रामा निस्केका पर्यटक र हिमाल आरोहणका लागि आएका स्वदेशी तथा विदेशी आरोहीका कारण पछिल्ला दुई हप्ता यता चहलपहल बढेको मौरिस हर्गोज ट्रेल व्यवस्थापन समितिका अध्यक्ष तथा नारच्याङका स्थानीय तेज गुरुङले जानकारी दिनुभयो ।गुरुङले भन्नुभयो, ‘‘आरोहीका साथै पदयात्राका लागि आएका पर्यटकका कारण यस पदमार्गमा चहलपहल बढेको छ ।’’ कोरोना महामारीका कारण सुस्ताएको पर्यटन क्षेत्र यसपटक फेरि ब्युँतिएको उहाँले बताउनुभयो । गुरुङले दिएको जानकारीअनुसार मङ्गलबारसम्म स्वदेशी र विदेशी गरी ३८ जनाले आठ हजार ९१ मिटर अग्लो अन्नपूर्ण प्रथम हिमालको सफल आरोहण गरिसकेका छन् । अन्य आरोहीहरू पनि अन्नपूर्णको चुचुरोमा पुग्ने क्रममा छन् । ८२ वर्षीय जापानी आरोही हिमाल आरोहणका लागि आधार शिविरबाट चुचुरोतर्फ प्रस्थान गरेको  उहाँले जानकारी दिनुभयो । ‘‘आरोही र पर्यटकको सङ्ख्या बढेसँगै आधार शिविरमा चहलपहल बढेको छ,’’ गुरुङले भन्नुभयो, ‘‘अन्नपूर्ण हिमालमा देखिएको चहलपहल अहिलेसम्मकै धेरै हो । दुई वर्ष अघि ६५ जनाले हिमाल आरोहण गरेका थिए । यस वर्ष त्यो सङ्ख्या बढ्ने देखिएको छ । आधार शिविरमा विदेशीका साथै आन्तरिक पर्यटक पनि उल्लेख्य मात्रामा पुगेका छन् ।’’ व्यवस्थित पदमार्ग र सुरक्षित पदयात्राका कारण अन्नपूर्ण आधार शिविर आन्तरिक पर्यटकको रोजाइमा परेको उहाँले बताउनुभयो । पर्यटक आगमन बढेसँगै पर्यटन व्यवसायीहरू उत्साहित बनेको अन्नपूर्ण गाउँपालिका –३ दानाका पर्यटन व्यवसायी इन्द्रसिंह शेरचनले बताउनुभयो । कतारकी राजकुमारी अस्मा आल्थानी र आरोही निर्मल पुर्जाले हिमाल आरोहण गरेसँगै अन्नपूर्णको स्वदेश तथा विदेशमा प्रचारप्रसार भएकाले पनि यस वर्ष आरोहीको सङ्ख्या बढ्ने आशा गरिएको  उहाँले बताउनुभयो । सन् १९५० को जुन ३ मा फ्रान्सेली नागरिक मौरिज हर्गोजले आठ हजार ९१ मिटर अग्लो अन्नपूर्ण प्रथम हिमालको चुचुरोमा पहिलो पटक पाइला टेक्नुभएको थियो । अन्नपूर्ण आठ हजार मिटरभन्दा अग्लो पहिलो पटक आरोहण भएको हिमाल हो ।आधार शिविर जानका लागि नारच्याङबाट छोटेपा, हुमखोला, भुसकेत हुँदै तीन दिनमा पुग्न सकिन्छ । हिमाल आरोहण मात्र नभएर झरना, ताल, हिमाल, वन्यजन्तु, वनस्पति,फुल,चराचुरुङ्गी पदमार्गको आकर्षण भएको गुरुङले बताउनुभयो । यो पदमार्ग एक दशक अघि पहिचान भएको थियो । समुन्द्री सतहदेखि चार हजार ५ सय मिटर उचाइमा रहेको अन्नपूर्ण आधार शिविरको प्राकृतिक सौन्दर्ययुक्त दृश्य मनमोहक छ । शिविरमा नीलो रङ र गोलो आकारका पाँच वटा तालहरू छन् । नारच्याङवासीले उक्त तालहरूलाई पञ्चकुण्ड भनेर नामकरण गरेका छन् । ती तालहरूबाट हिमालको छायाँ हेर्न सकिन्छ । 